«Mas'uliyatsizlik!» - Xitoy Suriyadagi zarbalarga munosabat bildirdi

AQSh, Buyuk Britaniya va Fransiyaning Suriya hukumatini kimyoviy qurol ishlatganlikda ayblab, ushbu mamlakat hududiga berilgan zarbalari mas'uliyatsizlikdir. Bunda surishtiruv ishlari ham o‘tkazilmadi, deya ma'lum qildi XXR TIV rasmiy vakili Xua Chunin.
«Biz uch davlatning (AQSh, Fransiya, Buyuk Britaniya) yuqori lavozimli amaldorlari Suriya hukumati «katta ehtimol bilan» kimyoviy qurol qo‘llagani haqida ma'lum qilishganiga e'tibor qaratdik. Bizning fikrcha, shunga o‘xshash bahona bilan suveren davlatga harbiy zarba berilishi mas'uliyatsizlikdir», - deya ma'lum qildi Xua Chunin brifingda.
Uning eslatishicha, tarixda kimyoviy qurol bahonasi bilan boshqa mamlakatga qarshi harbiy kuch ishlatish bo‘yicha holatlar yuz bergan.
«Avvalgi fojialarning takrorlanishidan qochish uchun tarixdan saboq olish kerak», - deya qo‘shimcha qilib o‘tdi xitoylik diplomat.
Eslatib o‘tamiz, avvalroq Xitoy Suriya bo‘yicha pozitsiyasini bildirgandi.